Siam Lee: DNS-uitslag bekendSiam Lee. Foto: Via Facebook DNS-uitslae is vandeesweek ontvang wat bevestig die erg verbrande liggaam van ŉ vrou wat in ŉ afgeleë suikerrietplantasie naby New Hanover in KwaZulu-Natal gevind is, is dié van die 20-jarige Siam Lee. Kol. Thembeka Mbhele, provinsiale polisiewoordvoerder, het Vrydag aan Maroela Media bevestig Lee is nou positief deur die DNS-toetse geïdentifiseer nadat vergelykende monsters van haar ma, Carmen, verkry is. Lee se liggaam is aan die familie oorhandig wat vandag [Vrydag] ŉ private gedenkdiens vir haar gaan hou, waarna sy veras sal word. Maroela Media het vroeër berig ŉ grootskaalse soektog is van stapel gestuur ná Lee se raaiselagtige verdwyning. Sy is op 4 Januarie omstreeks 15:00 die laaste keer gesien toe sy haar werkplek in Margaret Maytom-laan in Durban-Noord verlaat het. Volgens kringtelevisiebeeldmateriaal blyk dit dat sy deur die bestuurder van ŉ swart Mercedes-Benz Vito met ŉ Gauteng-nommerplaat ontvoer is. Die soektog na Lee het tot ŉ tragiese einde gekom nadat ŉ boer ŉ paar dae later op die erg verbrande liggaam van ŉ vrou in ŉ afgeleë suikerrietplantasie afgekom en die polisie ontbied het. Dit is later voorlopig deur Lee se familie as haar liggaam, glo deur haar lipring, uitgeken. DNS-toetse moes egter gedoen word om haar identiteit te bevestig. Intussen moet die 29-jarige man wat in hegtenis geneem is in verband met haar moord weer op 7 Maart in die Durban-landdroshof verskyn vir sy formele borgtogaansoek wat vir twee dae op die hofrol geplaas is. Die man, wie se naam nie meer genoem mag word weens die aanklag van verkragting nie, het in Februarie vlugtig in die Durban-landdroshof verskyn waar die staat ŉ bykomende sewe aanklagte teen hom ingedien het. Hy staan nou tereg op 16 aanklagte, waaronder ontvoering, roof met verswarende omstandighede, verkragting, die rig van ŉ vuurwapen, crimen injuria, aanranding met die doel om ernstig te beseer, die besit van ŉ ongelisensieerde vuurwapen, dwarsboming van die gereg, intimidasie, moord, bedrog en roekelose en nalatige bestuur. Van die aanklagte hou moontlik verband met ander sake wat teen die man ondersoek word. Dit is nie bekend wie die slagoffer in die verkragting-aanklag is of hoe oud die slagoffer is nie. Die man is op 17 Januarie by sy huis in Hillcrest, Durban, deur die private speurder Brad Nathanson in hegtenis geneem. Hy bly in aanhouding by die Westville-gevangenis nadat hy aangevoer het dat hy glo by die Durban-Noord-polisiestasie “gemartel” is. Lees alle vorige berigte oor Siam Lee op Maroela Media.